google/wiki40b huggingface dataset:
Άλαν Λουίζι

Βιογραφία

Γεννήθηκε στο Λάμπορι και υπηρέτησε ως δικαστής προτού εκλεγεί βουλευτής το 1974. 
Μετά τη διεξαγωγή των γενικών εκλογών στις 2 Ιουλίου 1979, το Εργατικό Κόμμα της Αγίας Λουκίας (SLP) κέρδισε νίκη, με ποσοστό 56,2% και 12 έδρες επί συνόλου 17 στο Κοινοβούλιο.
Πριν γίνουν οι εκλογές, είχε συνάψει μυστική συμφωνία για να παραδώσει την εξουσία στο βουλευτή του ίδιου κόμματος Τζορτζ Όντλαμ κατά τους πρώτους 6 μήνες από την ανάληψη της πρωθυπουργίας, συμφωνία την οποία παραβίασε έπειτα από πιέσεις από τις ΗΠΑ και από άλλους συμμάχους. Αυτό είχε ως αποτέλεσμα να διασπαστεί το Εργατικό Κόμμα, προξενώντας κρίση το 1981. Ο πρωθυπουργός επέλεξε να παραιτηθεί. Τον διαδέχθηκε στην πρωθυπουργία όχι ο Όντλαμ αλλά ο Ουίνστον Σίνακ. Ο Όντλαμ ίδρυσε δικό του κόμμα, το βραχύβιο Προοδευτικό Εργατικό Κόμμα. Στις επόμενες εκλογές, που διεξήχθησαν στις 3 Μαΐου 1982, το SLP ηττήθηκε από το Ενωμένο Κόμμα Εργατών του Τζον Κόμπτον. 
Ο Λουίζι αποσύρθηκε από την πολιτική και ιδιώτευσε στην οικία του στο Σάφιρ Εστέιτ του Λάμπορι. Τιμήθηκε με τον τίτλο του Ιππότη στις 31 Μαρτίου 2005.
Πέθανε στην οικία του, το Μάρτιο του 2011.
Εξηλασμένη πολυστερίνη

Η εξηλασμένη πολυστερίνη (XPS - Extruded polystyrene) είναι ελαφρύ, θερμομονωτικό υλικό με βάση την πολυστερίνη. Παράγεται σε πλάκες με την μέθοδο της εξέλασης και έχει μονωτικές ιδιότητες λόγω παγίδευσης αερίου σε κλειστές κυψελίδες. Ένα κύριο χαρακτηριστικό της είναι οι κλειστοί πόροι και η έλλειψη απορρόφησης νερού, κάτι που κάνει την εξηλασμένη πολυστερίνη κατάλληλη για εφαρμογές σε υψηλή υγρασία.
Η παραγωγή της εξηλασμένης πολυστερίνης γίνεται με εξέλαση, κατά τη διάρκεια της οποίας γίνεται πολυμερισμός της θερμοπλαστικής πολυστερίνης. Σημαντικό μέρος του προϊόντος αποτελεί προωθητικό αέριο με χαμηλό συντελεστή θερμικής αγωγιμότητας, το οποίο προσφέρει και επιβραδυντική επίδραση στη φωτιά. Το αέριο αυτό είναι ο χλωροφθοράνθρακας HCFC 142b
Καπετάν Κολάρας

O Καπετάν Κολάρας (1895-;) ήταν αντικομμουνιστής οπλίτης κατά την περίοδο της Γερμανικής κατοχής και του Εμφυλίου.

Βιογραφία

Ο Καπετάν Κολάρας (πραγματικό όνομα Φραγκίσκος Κολάρας) ή Τσέζος γεννήθηκε το 1895 στο Βαθύ της Προύσας, ελληνόφωνο χωριό. Ομιλούσε επίσης και τουρκικά. Με την ανταλλαγή των πληθυσμών ήλθε στο Άργος Ορεστικό. Είχε άλλα δύο αδέλφια εκ των οποίων ο ένας κατατάχθηκε στη χωροφυλακή και ο άλλος στην τοπική επιτροπή προσφύγων. Μετοίκησε στην Κορησό όταν μετά από συμπλοκή του με κάποιους Σλαβομακεδόνες κτηνοτρόφους, οι οποίοι του καταπάτησαν το καπνοχώραφό του, σκότωσε έναν εξ αυτών. Διορίσθηκε κοινοτάρχης στις παραμονές του Β΄ Παγκοσμίου πολέμου. Στα τέλη του 1942 άρχισε να κρύβεται, επειδή κατηγορήθηκε ότι παρακράτησε τρόφιμα που η ελληνική πολιτεία συγκέντρωνε στην ύπαιθρο.

Η δράση του

Ο Κολάρας συγκρότησε ένοπλη ομάδα από δυο δεκάδες οπλιτών και άρχισε διάφορες μικροεπιθέσεις, με πρώτη εκείνη σε βάρος ιταλικής ομάδας επίταξης. Διέσπασε κοινή επιχείρηση ελασιτών, Σλαβομακεδόνων παρτιζάνων και εθνικιστών ανταρτών για τον ειρηνικό αφοπλισμό ενός χωριού (Λιθιά). Ακολούθησε η αιματηρή διάλυση της ομάδας του από τον ΕΛΑΣ και αυτός κατέφυγε στη Θεσσαλονίκη. Το καλοκαίρι εστάλη στο τμήμα ΠΑΟ Κοζάνης. Ο ΕΛΑΣ επιτέθηκε στον ΠΑΟ Κοζάνης και ο Κολάρας κατέφυγε στο όρος Κρούσια του Κιλκίς. Τον Δεκέμβριο του 1943 τραυματίστηκε βαριά από τους Γερμανούς και μεταφέρεται στη Θεσσαλονίκη. Τον Απρίλιο του 1944 βγήκε από το νοσοκομείο και στάλθηκε ως οπλαρχηγός στο Ρουμλούκι της Ημαθίας.
Την άνοιξη του 1944 έδιωξε άνδρες του αντισυνταγματάρχη Γεωργίου Πούλου επειδή ο φιλογερμανισμός του Πούλου ήταν αντίθετος με τις θέσεις του. Η ομάδα του μετονομάστηκε σε Εθνικιστικόν Σώμα Κολάρα με τη συμμετοχή οπλιτών οι οποίο διέμεναν στην Πτολεμαΐδα ή σε άλλα χωριά. Φανατικά αντικομμουνιστής, ταύτιζε τους σλαβόφωνους με τους Βούλγαρους και τον κομμουνισμό. Ο Κολλάρας θεωρήθηκε πως ήταν παρών στις εκτελέσεις στελεχών του ΚΚΕ και ανταρτών του ΕΛΑΣ στην Ζαρκαδόπετρα Κοζάνης στις 10 Απριλίου 1943, όμως ακόμα ήταν στην Κοζάνη. Όμως οι μομφές ότι θανάτωνε τα θύματά του με ανορθόδοξες μεθόδους, δε φάινειται να ισχύει.Το καλοκαίρι του 1943 ως ομαδάρχης της ΠΑΟ ΚΟζάνης έφτασε ωςτο Κιλκίς καταδιωκόμενος από τον ΕΛΑΣ. Τον χειμών του 1943-1944 ζήτησε προστασία από τους Γερμανούς στο Κιλκίς. Στη συνέχεια χρημάτισε καπετάνιος στο Ρουμλούκι Ημαθίας και τον Κούκο Κατερίνης, ενω τραυματίστηκε τυχαία από τους Γερμανούς. Είναι πιο πιθανό να συμμετείχε στις επιδρομές που πραγματοποιήθηκαν εναντίον της Βλαστής τον Αύγουστο του 1944, οπότε το ορεινό χωριό κάηκε ολοκληρωτικά. Στη συνέχεια κλήθηκε στη Θεσσαλονική από τις Γερμανικές κατοχικές αρχές προκειμένου να βολιδοσκοπηθεί για τις προθέσεις του ενώπιον της γερμανικής αποχώρησης. Τον Απρίλιο του 1945 μεταφέρθηκε και κρατήθηκε σε στρατόπεδο της Κοζάνης. Μετά την απελευθέρωση ξαναάρχισε τις παλιές επαγγελματικές ασχολείες του και χρησιμοποιήθηκε από τους Άγγλους ή τον τακτικό στραό για τον εντοπισμό όπλων ή τη συλλογή πληροφοριών, για μαρτυρας σε δίκες κατά αυτονομιστών.
Θεόφιλος Παλαιολόγος

Βιογραφία

Ήταν εξάδελφος του Κωνσταντίνου ΙΑ΄ Παλαιολόγου Αυτοκράτορα των Ρωμαίων.
Είχε πλούσια παιδεία και η μόρφωσή του τον έκανε γραμματικό, ανθρωπιστή και μαθηματικό. Έγινε διοικητής σε στρατιωτική μονάδα κατά την τελευταία πολιορκία της Κωνσταντινούπολης. Πολέμησε δίπλα στον Αυτοκράτορα και έπεσε μαχόμενος μαζί του.
Ρόης Νικολαΐδης

Βιογραφικά στοιχεία

Ο Ρόης Νικολαΐδης απεβίωσε στις 12 Ιουνίου 2005.

Πολιτική διαδρομή

Στις 7 Ιανουαρίου 1985 διορίστηκε Υπουργός Εσωτερικών στην Κυβέρνηση Σπύρου Κυπριανού 1988, θέση στην οποία παρέμεινε έως τις 31 Ιουλίου 1985.
Την 1 Αυγούστου 1985 διορίστηκε Υπουργός Συγκοινωνιών και Έργων στην Κυβέρνηση Σπύρου Κυπριανού 1988, θέση στην οποία παρέμεινε έως τις 27 Φεβρουαρίου 1988.
Φιλοθέη Φωκίδας

Ιστορία

Οι Γκουμαίοι, όπως ονομαζόταν το χωριό μέχρι το 1958, κτίστηκαν κατά τις αρχές του 19ου αιώνα, κυρίως από κατοίκους - νομάδες των γύρω του περιοχών, ενώ το 1826 εγκαθίστανται στον τόπο αγωνιστές που προέρχονταν από την έξοδο του Μεσολογγίου. Παράλληλα, αυξάνεται ο πληθυσμός του από την εγκατάσταση κατοίκων κι από άλλα χωριά της περιοχής.
Κατά την πιθανέστερη εκδοχή, η παλαιά ονομασία του χωριού προέρχεται από βλαχοποιμένα στην υπηρεσία της Μονής Βαρνάκοβας που έφερε το όνομα "Γκούμας".
Αν και ο οικισμός είναι σχετικά πρόσφατος, μαρτυρίες που χρονολογούνται από τον 16ο αιώνα αναφέρουν την ύπαρξη ενός χωριού με το όνομα "Απάνω Λόγγος" σε κοντινή απόσταση από τη σημερινή του θέση. Τεκμήρια εξάλλου της αρχαιότητας του τόπου αποτελούν τόσο ο αρχαιολογικός χώρος του Παλιόκαστρου (όνομα που συναντάται σε αρκετά χωριά του Δήμου), σε απόσταση 1 χλμ από το χωριό και υψόμετρο 650 μ., όπου υπάρχουν ερείπια οχυρώσεων της Δωρικής εποχής και ενδείξεις τειχών ακρόπολης, όσο και το ιστορικό μοναστήρι του Άϊ Γιάννη των Θέρμων, μετόχι της Μονής Βαρνάκοβας, το οποίο χρονολογείται από την εποχή της Δυναστείας των Κομνηνών, καταστράφηκε ωστόσο από οθωμανική επιδρομή κατά την περίοδο της Επανάστασης.
Το χωριό καλύπτει σήμερα έκταση 13.000 στρεμμάτων, την οποία απέκτησε σταδιακά και με το πέρασμα των χρόνων. Πολλές από τις εκτάσεις που τώρα του ανήκουν ήταν άλλοτε μετόχι της Μονής Βαρνάκοβας, και χρειάστηκαν ποικίλες διαδικασίες ωσότου να περιέλθουν στη δικαιοδοσία της κοινότητας.
Θεωρία συνωμοσίας του προγράμματος Απόλλων

Θεωρία συνωμοσίας του προγράμματος "Απόλλων" είναι μία εκδοχή που υποστηρίζεται από ορισμένους ερευνητές, σύμφωνα με την οποία οι έξι αποστολές του διαστημικού προγράμματος "Απόλλων" στη Σελήνη, από τον Ιούλιο του 1969 έως το Δεκέμβριο του 1972 ήταν εικονικές, αποτέλεσμα σκευωρίας της Αμερικανικής κυβέρνησης με ευθύνη της ΝΑΣΑ και πιθανώς άλλων κρατικών οργανισμών. Το βασικό επιχείρημα όσων δέχονται την εκδοχή είναι πως οι ΗΠΑ δεν διέθεταν ακόμη τότε, την τεχνολογική επάρκεια για να πραγματοποιήσουν το ταξίδι στο δορυφόρο της Γης και θέλησαν να δημιουργήσουν την εντύπωση στην παγκόσμια κοινή γνώμη ότι υπερτερούσαν των Σοβιετικών στο συγκεκριμένο τομέα, για λόγους που σχετίζονται με τον ανταγωνισμό μεταξύ των δύο υπερδυνάμεων. Η θεωρία αυτή διαθέτει αρκετούς πιστούς, ενώ διάφοροι συγγραφείς όπως οι Bill Kaysing και Bart Sibrel υποστηρίζουν τη βασιμότητά της. Από την άλλη, επιστήμονες, ερευνητικά κέντρα και μεμονωμένοι μελετητές που έχουν εκτενώς ασχοληθεί με τη διαστημική έρευνα, την απορρίπτουν ως παντελώς αστήρικτη. Ακριβώς στον αντίποδα της παραπάνω θεωρίας βρίσκεται η πεποίθηση ορισμένων αναγνωστών του βιβλίου "Alternative 3" ("Εναλλακτική Λύση 3") του Leslie Watkins σύμφωνα με το οποίο η αποστολή στη Σελήνη πραγματοποιήθηκε πολύ προγενέστερα του 1969 και η προσελήνωση που παρακολούθησαν οι τηλεθεατές τον Ιούλιο του έτους εκείνου ήταν οπερετική.
Ιωαννίκος Λειχούδης

Βιογραφία

Γεννήθηκε στην Κεφαλλονιά το 1633. Αδελφός του ήταν ο Σωφρόνιος Λειχούδης. Αφού αρχικά σπούδασε στη Κεφαλλονιά και έπειτα πήγε στην Βενετία για να σπουδάσει θεολογία και φιλοσοφία με καθηγητή τον Γεράσιμο Βλάχο. Φοίτησε και στο Πανεπιστήμιο της Πάντοβα επί εννέα χρόνια και αναγορεύτηκε διδάκτορας. Επέστρεψε στην Κεφαλονιά όπου χειροτονήθηκε ιερέας. Δίδαξε για πολλά χρόνια στα σχολεία της Κεφαλλονιάς, της Μακεδονίας και της Θεσσαλίας. Το 1683 μετέβη στην Κωνσταντινούπολη, όπου δίδαξε στους ναούς με την άδεια του Πατριάρχη. Έπειτα, στάλθηκε από τον Πατριάρχη στην Ρωσία, όπου δίδαξε από το 1685 στην Ακαδημία της Μόσχας ρητορική και ελληνικά. Απεβίωσε στις 7 Αυγούστου 1717.
Χαρ Γκομπίντ Χοράνα

Η έρευνα του Βραβείου Νόμπελ

Ο Χοράνα και η ερευνητική του ομάδα απέδειξαν ότι ο βιολογικός κώδικας που είναι κοινός σε όλους τους ζωντανούς οργανισμούς είναι γραμμένος σε μια «γλώσσα» που αποτελείται από «λέξεις» των τριών γραμμάτων: κάθε τριάδα νουκλεοτιδίων κωδικοποιεί ένα συγκεκριμένο αμινοξύ. Συγκεκριμένα, έδειξαν ότι το ριβονουκλεϊκό οξύ (RNA) με τρεις επαναλαμβανόμενες μονάδες νουκλεοτιδίων (UCUCUCU → UCU CUC UCU) παρήγε δύο εναλλασσόμενα αμινοξέα. Το αποτέλεσμα αυτό, συνδυαζόμενο με το πείραμα των Rachit & Leder, οδήγησε στο συμπέρασμα ότι η τριάδα UCU είναι η «λέξη» για το αμινοξύ σερίνη και η CUC η λέξη για τη λευκίνη. Τρεις επαναλαμβανόμενες τριάδες στο RNA ( π.χ. UACUACUA → UAC UAC UAC, ή ACU ACU ACU, ή CUA CUA CUA) ανακαλύφθηκε ότι παράγουν τρεις διαφορετικές ακολουθίες αμινοξέων, ενώ 4 επαναλαμβανόμενες τριάδες, μεταξύ των οποίων οι UAG, UAA και UGA, παράγουν μόνο διπεπτίδια και τριπεπτίδια, αποκαλύπτοντας έτσι ότι οι συνδυασμοί UAG, UAA και UGA αποτελούν κωδικόνια τερματισμού.
Επιπλέον, ειδικότερα ο Χοράνα υπήρξε ο πρώτος επιστήμονας που συνέθεσε χημικώς ολιγονουκλεοτίδια.

Μεταγενέστερες έρευνες

Ο Χοράνα επεξέτεινε τα παραπάνω σε μακρές αλυσίδες DNA και τα συναρμολόγησε, δημιουργώντας έτσι το πρώτο συνθετικό γονίδιο. Χρησιμοποίησε τα ένζυμα πολυμεράση και λιγάση, που συνδέουν τεμάχια DNA μεταξύ τους, καθώς και μεθόδους που προανήγγελλαν  την επινόηση της PCR. Τα τεμάχια τεχνητών γονιδίων χρησιμοποιούνται ευρύτατα σε βιολογικά εργαστήρια για κλωνοποίηση και τη γενετική μηχανική που οδηγεί στη δημιουργία νέων φυτών και ζώων, ενώ είναι απαραίτητα για τη διευρυνόμενη χρήση της αναλύσεως του DNA για την κατανόηση κληρονομικών νοσημάτων του ανθρώπου και της ανθρώπινης εξελίξεως. Οι λεγόμενες «εφευρέσεις του Χοράνα» έχουν πλέον αυτοματοποιηθεί και εμπορευματοποιηθεί, έτσι ώστε ο οποιοσδήποτε μπορεί να παραγγείλει ένα συνθετικό ολιγονουκλεοτίδιο ή ένα γονίδιο από κάποια από αρκετές εταιρείες: το μόνο που χρειάζεται να κάνει είναι να αποστείλει τη γενετική ακολουθία στην εταιρεία.
Από το 1975 περίπου, το εργαστήριο του Χοράνα μελέτησε τη βιοχημεία της βακτηριοροδοψίνης, μιας πρωτεΐνης που μετατρέπει το φως σε χημική ενέργεια. Αργότερα, μελέτησε τη δομικά συγγενή οπτική χρωστική ροδοψίνη.

Τιμητικές διακρίσεις

Ο Χοράνα εκλέχθηκε αντεπιστέλλον μέλος της Βασιλικής Εταιρείας το 1978. Το Πανεπιστήμιο του Ουισκόνσιν στο Μάντισον, η ινδική κυβέρνηση (Υπουργείο Βιοτεχνολογίας) και το Ινδοαμερικανικό Φόρουμ Επιστήμης και Τεχνολογίας συνέστησαν από κοινού το «Πρόγραμμα Χοράνα» (Khorana Program) το 2007. Η αποστολή του προγράμματος είναι η προαγωγή μιας ενιαίας κοινότητας επιστημόνων, βιομηχάνων και κοινωνικών παραγόντων στις ΗΠΑ και την Ινδία.
Εκτός από το Βραβείο Νόμπελ του 1968, ο Χοράνα είχε τιμηθεί επίσης με το Διεθνές Βραβείο του Ιδρύματος Γκάιρντνερ (1980), με το Βραβείο «Λουίζα Γκρος Χόρβιτς και το Βραβείο Βασικής Ιατρικής Έρευνας «Άλμπερτ Λάσκερ» (1968), με το ινδικό παράσημο Πάντμα Βιμπουσάν και με το Βραβείο «Willard Gibbs» (1974).

Προσωπικά

Ο Χοράνα απεβίωσε από φυσικά αίτια σε ηλικία 89 ετών στο Κάνκαρντ της Μασαχουσέτης. Από το 2001 ήταν χήρος και είχε δύο τέκνα, την Τζούλια και τον Ντέιβελ.
Α.Σ. Ολυμπιακός Ζαχάρως

Ιστορία

Ο Ολυμπιακός από την επίσημη ίδρυσή του το 1932 ανήκε στην δικαιοδοσία της Ε.Π.Σ. Πατρών όπου ανήκαν όλα τα αθλητικά σωματεία, τότε, του Νομού Ηλείας. Δεν αγωνίστηκε ποτέ σε κάποια διοργάνωση της ΕΠΣ Πατρών, παρόλο που είχε το δικαίωμα, πιθανότατα λόγω της αδυναμίας για μετακινήσεις και ως το 1969 που ιδρύθηκε η ΕΠΣ Ηλείας έδινε μόνο φιλικά παιχνίδια.
Με την ίδρυση της ΕΠΣ Ηλείας συμμετείχε στο πρώτο πρωτάθλημα Γ΄κατηγορίας όπου τερμάτισε τρίτος στον Α΄όμιλο, πρωταθλήτρια την επόμενη περίοδο. Πρώτη φορά στην Α΄κατηγορία αγωνίστηκε την περίοδο 1973-74. Την περίοδο 2000-01 γνώρισε την μεγαλύτερη επιτυχία του, στέφθηκε πρωταθλητής Ηλείας, την περίοδο 2002-03 θα συμμετάσχει στον 9ο όμιλο του πρωταθλήματος της Δ εθνικής, όπου θα τερματίσει 15ος (στην τελευταία θέση) με 28 βαθμούς (29 τέρματα υπέρ 66 κατά) και θα υποβιβασθεί. 
Διακεκριμένοι ποδοσφαιριστές: Ευάγγελος Παπαδάκης (προπονητής), Παναγιώτης Δαμικούκας, Ρουμελιώτης, Σταματόπουλος, Παπαργυρακόπουλος, Τσαγκαράκης, Μπακόπουλος, Διαμαντόπουλος, Γεωργακόπουλος, Βλάμης, καθιστοί : Ελασσόπουλος, Χαραλαμπόπουλος, Καραθανάσης, Δρίλλιος, Τζανέτος, Παπαθεοδώρου, Χαραλαμπόπουλος και Φωτίου.
Ρεζιοναλισμός

Στις κοινωνικές επιστήμες

Όλες οι κοινωνικές επιστήμες χρησιμοποιούν τον όρο εξετάζοντας κατά περιοχή το αντικείμενό τους. Ο ρεζιοναλιστής ερευνητής θεωρεί πάντα μια υπό εξέταση περιοχή ως μέρος, μονάδα, ένα μικρόκοσμο κοινωνίας, που αποτελείται από ένα σύνολο συντελεστών που συναπαρτίζουν το σχέδιο λειτουργίας της του οποίου οι συντελεστές μπορούν να γίνουν κατανοητοί μόνο και εφόσον θεωρηθούν μέρος μιας γενικότερης περιοχής.
Συνεπώς ο όρος καλύπτεται περισσότερο ως γεωγραφικός όπου στο ένα άκρο τοποθετείται η άποψη ότι η κοινωνία αποτελεί την αντανάκλαση του φυσικού περιβάλλοντος, (όπως πρεσβεύει ο Ratzel) με συνέπεια η περιοχή να θεωρείται ως ένα φωτογραφικό σύμπλεγμα κλίματος, τοπογραφίας, μορφολογίας εδάφους, ορυκτών κ.λπ. Στο άλλο δε άκρο τοποθετείται η θεωρία του Zimmerman περί προσωπικοτήτων των περιοχών (regional personalities) που πολλοί όμως γεωγράφοι την απορρίπτουν, θεωρώντας καλύτερη εξέταση την πραγματοποίηση σειράς συστηματικών μελετών δια μέσου της αναπτυσσόμενης κουλτούρας μιας περιοχής και όχι τόσο με την απλή ορθόδοξη παρατήρηση των διαφόρων σχηματισμών της επιφάνειας της περιοχής.

Η ευρύτητα του ρεζιοναλισμού

Η ευρύτητα του φάσματος του ρεζιοναλισμού φαίνεται από το πλήθος των επιστημών που χρησιμοποιούν τον όρο όπως: η ανθρωπολογία , η βιολογία, η γεωγραφία, η γεωλογία, η γεωπονία, η εγκληματολογία, η ιστορία, η οικολογία, τα οικονομικά, η πολιτειολογία, η στατιστική, η ψυχολογία καθώς επίσης και φιλολογία που ασχολείται με ιδιαίτερες τοπικές λογοτεχνικές έρευνες.
Ο ρεζιοναλισμός εξετάζεται από τις πολιτικές επιστήμες ως εκδήλωση κινήματος.
Στην Ελληνική ο όρος αυτός αποδίδεται συνηθέστερα ως Τοπικισμός και σπανιότερα ως Περιφερισμός.
EMC Corporation

Η εξέλιξη της εταιρείας

Η EMC ιδρύθηκε το 1979.
Ιδρυτικά της μέλη ήταν ο Ρίτσαρντ Ήγκαν  και ο Ρότζερ Μαρίνο, από τους οποίους προέρχονται και τα αρχικά γράμματα Ε (Egan) και Μ (Marino) στο όνομα της επιχείρησης.
Αρχικά ξεκίνησαν με την παραγωγή καρτών μνήμης, για να επεκταθούν και στον τομέα των σκληρών δίσκων.
Με την προσφορά του Moshe Yanai, η EMC ανέβηκε στην κορυφή με πρωτοποριακές και ισχυρές πλατφόρμες αποθήκευσης δεδομένων.
Στον τομέα της αποθήκευσης δεδομένων, ανταγωνίζεται την ΙΒΜ, την Network Appliance, την HP και την HDS.
Η επιχείρηση διεύρυνε την προσφορά της σε υλικό, λογισμικά και συμβουλευτικές υπηρεσίες γύρω από τους τομείς της.
Τον Ιούλιο του 2006 η EMC άνοιξε ένα γραφείο έρευνας και ανάπτυξης στη Σαγκάη της Κίνας, για να προωθήσει την περαιτέρω επέκταση της στην κινεζική αγορά.
Στις 7 Ιουνίου 2007, η EMC ανήγγειλε ότι θα επένδυε $160 εκατομμύρια δολάρια στην Σιγκαπούρη για να ιδρύσει ένα νέο τεράστιο εργαστήριο που θα λειτουργήσει μέσα σε ένα έτος.
Με μια σειρά αγορών και συνεργασιών η EMC έγινε ο παγκόσμια μεγαλύτερος προμηθευτής στον τομέα της αποθήκευσης στοιχείων.
Δημοτικό Στάδιο Μυτιλήνης

Πληροφορίες

Το στάδιο διαθέτει πέντε πύλες και κουλουάρ στίβου. Οι κερκίδες χωρίζονται σε 4 τμήματα και υπάρχουν 100 θέσεις για σημαντικά πρόσωπα.

Άλλα γεγονότα

Συχνά γίνονται συναυλίες στο στάδιο. Διάσημοι τραγουδιστές όπως ή Άννα Βίσση, ο Σάκης Ρουβάς, ο Αντώνης Ρέμος και ο Μιχάλης Χατζηγιάννης έχουν τραγουδήσει στο στάδιο.
Κομπέκ (Περιφέρεια Νότιου Καζακστάν)

Το Κουμπέκ είναι ένας οικισμός στην περιφέρεια Νότιου Καζακστάν, στην επαρχία Μακτααράλ. 

Γεωγραφική θέση

Το κέντρο της επαρχίας, το Ζετισάι απέχει 25 χιλιόμετρα από το Κουμπέκ. 

Πληθυσμός

Ο πληθυσμός είναι 156 κάτοικοι (2009).
Πυραμίδα του Αμενεμχέτ Α'

Ιστορική αναδρομή

Ο φαραώ Αμενεμχέτ Α' ήταν ιδρυτής της 12ης δυναστείας. Μετέφερε την πρωτεύουσα του κράτους προς τον βορά και την ονόμασε Ίτι Τάουι, που σημαίνει «κατακτητής των δύο χωρών», εννοώντας τις δύο περιοχές, οι οποίες αποτελούσαν την αρχαία Αίγυπτο. Στην πρωτεύουσα αυτή έκτισε την πυραμίδα του, σύμφωνα με την οικοδομική παράδοση του Παλαιού Βασιλείου.

Περιγραφή της πυραμίδας

Η πυραμίδα είναι κατασκευασμένη από λίθους ασβεστόλιθου, με προέλευση τα γειτονικά λατομεία. Χρησιμοποιήθηκε επίσης υλικό της πυραμίδας του Χέοπα και της πυραμίδας του Χεφρήνου. Στο εσωτερικό της είναι γεμισμένη με άμμο, πλίνθους και πέτρες. Εξωτερικά είναι καλυμμένη με επένδυση από ασβεστόλιθο.
Το άνοιγμα της εισόδου της πυραμίδας βρίσκεται στην βορεινή πλευρά, στο ίδιο ύψος με το έδαφος. Επάνω από την είσοδο βρίσκονταν ένας ναός με ανάγλυφη παράσταση πύλης από γρανίτη. Από την είσοδο ξεκινάει λοξός διάδρομος, που οδηγεί στο κέντρο της πυραμίδας και καταλήγει σε έναν χώρο υποδοχής, ο οποίος περιέχει μια κατακόρυφη καταπακτή, η οποία καταλήγει σε πηγάδι με νερό. Το πηγάδι αυτό είναι μέρος της νεκρικής αίθουσας, η οποία προς το παρόν δεν έχει εξερευνηθεί.
Γύρω από την πυραμίδα υπήρχαν δύο τείχη. Το εσωτερικό τείχος ήταν κατασκευασμένο από ασβεστόλιθο και περιείχε την πυραμίδα και έναν ναό, ο οποίος ήταν κτισμένος επάνω σε ευθυγραμμισμένο πλάτωμα. Ο ναός έχει καταστραφεί εντελώς, εκτός από ένα ανάγλυφο πόρτας και τον βωμό που βρέθηκαν. Ο βωμός είναι διακοσμημένος με σκηνή πομπής θυσίας. Ένας δρόμος οδηγούσε από την ναό της πεδιάδας στον νεκρικό ναό. Ο δρόμος αυτό ήταν ακάλυπτος, και ήταν περιστοιχισμένος με τοίχους από ασβεστόλιθο, και πλούσια διακοσμημένος με ανάγλυφες παραστάσεις, στο καλλιτεχνικό ρυθμό του παλαιού βασιλείου. Ο ναός της πεδιάδας είναι πλημμυρισμένος από νερό και προς το παρόν δεν έχει εξερευνηθεί.
Το εξωτερικό τείχος είναι κτισμένο από πλίνθινα τούβλα και περιέχει την πυραμίδα, τον νεκρικό ναό, μερικούς μασταμπάδες, και 22 τάφους. Στους τάφους αυτούς τοποθετήθηκαν τα υπόλοιπα μέλη της οικογένειας και η αυλή του παλατιού.
2652 Γιαμπουούτι

Φυσικά χαρακτηριστικά

Τα φυσικά χαρακτηριστικά του Γιαμπουούτι είναι άγνωστα.
Θερλέρ

Περιγραφή

Το Θερλέρ είναι το υψηλότερο χιονοδρομικό κέντρο αλπικού σκι των Πυρηναίων της Αραγωνίας και το τρίτο μεγαλύτερο χιονοδρομικό των ισπανικών Πυρηναίων. Βρίσκεται στην καρδιά της κοιλάδας του Μπενάσκε, που περιβάλλεται από πευκοδάση και 60 κορυφές υψομέτρου άνω των 3000 μέτρων, συμπεριλαμβανομένου του όρους Ανέτο, του υψηλότερου των Πυρηναίων.
Βρίσκεται σε μία από τις πιο ορεινές περιοχές σκι σε όλη την οροσειρά, που υψομετρικά κυμαίνεται μεταξύ 1.500 μέτρων στη βάση του δίπλα στο χωριό, και 2.630 μέτρων στην κορυφή του όρους Γαγινέρο. Ωστόσο, το μεγαλύτερο μέρος του χιονοδρομικού κέντρου βρίσκεται σε υψόμετρα μεταξύ 1.900 και 2.630 μέτρων. Στο κέντρο υπάρχουν όλα τα είδη πιστών, από πίστες για αρχάριους έως και για πολύ έμπειρους σκιέρ. Συνολικά διαθέτει 68 πίστες σκι, συνολικού μήκους 81 χλμ., 31χλμ. εκ των οποίων ενισχύονται από τεχνητό χιόνι μέσω 375 ειδικών κανονιών. Οι πίστες εξυπηρετούνται από 19 συνολικά αναβατήρες. Υπάρχουν επίσης όλα τα είδη υπηρεσιών σίτισης.
Το 2016 κέρδισε για τρίτη συνεχόμενη χρονιά το βραβείο του καλύτερου χιονοδρομικού κέντρου της Ισπανίας από τα «Word Ski Awards».

Χιονόπτωση

Το Θερλέρ είναι ένα από τα καλύτερα χιονοδρομικά κέντρα στην περιοχή των νότιων Πυρηναίων. Αποτελεί την αδιαμφισβήτητη βασίλισσα του χιονιού με φυσική χιονόπτωση από καταιγίδες από τα νοτιοδυτικά. Αντίθετα, από τα βόρεια δεν φτάνει πολύ χιόνι στο κέντρο, ακόμα και όταν έχει σχετικά ισχυρές χιονοπτώσεις το χιόνι έρχεται με πολύ αέρα με αποτέλεσμα σπάνια να βελτιώνεται η κατάσταση στις πίστες. Ως εκ τούτου, το γεγονός αυτό το καθιστά ως ένα κέντρο που εξαρτάται σε μεγάλο βαθμό από τους νότιους άνεμους. Οι άνεμοι είναι συνήθως ήπιοι και είναι πιο συχνοί το φθινόπωρο και την άνοιξη, για τον λόγο αυτό το υψόμετρο του κέντρου παίζει ρόλο ύψιστης σημασίας κατά την συλλογή του χιονιού.

Επέκταση

Επιπλέον, προγραμματίζονται τρεις νέες χιονοδρομικές περιοχές, με 2 επιπλέον τηλεκαμπίνες, 13 νέους αναβατήρες και συνολικά 167 χλμ. πίστες. Ένας από αυτούς τους αναβατήρες, ένας εξαθέσιος αναβατήρας, θα διαθέτει ένα προστατευτικό θόλο από τον αέρα, εξαιτίας των ριπών ανέμου που φτάνουν στην κοιλάδα της Castañeda.

Υπηρεσίες

Μεταξύ των υπηρεσιών του περιλαμβάνονται ο κυρίως χιονοδρομικός σταθμός με τους αναβατήρες, νοσηλευτήριο, σχολή σκι, ενοικίαση εξοπλισμού, εστιατόρια, καφετέριες κ.λ.π. Επίσης το κέντρο προσφέρει τις υπηρεσίες του και το καλοκαίρι, ως χώρος ποδηλασίας κατάβασης βουνού («Downhill»).
Ελιά Θεσπρωτίας

Γεωγραφία - Ιστορία

Η Ελιά βρίσκεται στα βόρεια του ποταμού Καλαμά (Θύαμις), σε απόσταση 11,5 χλμ. ΒΑ. από την Ηγουμενίτσα και 5,5 χλμ. ΝΑ. από τους Φιλιάτες. Είναι κτισμένη ανάμεσα στα χωριά Αναφέρεται επίσημα το 1919 στο ΦΕΚ 184Α-19/08/1919 ως Καλπάκιον να προσαρτάται στην τότε κοινότητα Καλπακίου Θυάμιδος. Το 1928 το όνομά του διορθώνεται σε Ελαία. Σύμφωνα με το Πρόγραμμα «Καλλικράτης», μαζί με τους Φιλιάτες αποτελούν τη δημοτική κοινότητα Φιλιατών που ανήκει στη δημοτική ενότητα Φιλιατών του δήμου Φιλιατών και σύμφωνα με την απογραφή 2011 έχει πληθυσμό 127 κατοίκους.
Γεώργιος πρίγκιπας της Βαυαρίας

Βιογραφία

Ο Γκέοργκ-Φραντς-Γιόζεφ-Λούιτπολντ-Μαρία γεννήθηκε στο Μόναχο και ήταν γιος του Λεοπόλδου πρίγκιπα της Βαυαρίας και της Γκιζέλας των Αψβούργων-Λωρραίνης, κόρης του Φραγκίσκου-Ιωσήφ της Αυστρίας και Ουγγαρίας.
Ο πατέρας του, ως ανιψιός του Όθωνα της Ελλάδας, ήταν διεκδικητής βασιλιάς της Ελλάδας και όταν απεβίωσε το 1930, τον διαδέχθηκε στην αξίωση.

Οικογένεια

Το 1911 νυμφεύτηκε την Ισαβέλλα των Αψβούργων-Λωρραίνης, κόρη του Φρειδερίκου δούκα του Τέσεν.